بیرلیگینیزی قورویون (۹)
بیرلیگینیزی قورویون (۹)
دوکتور هئیتدن اؤزل خاطیرهلر
حسن راشدی :۱۸ دی ۱۳۹۳
سؤیلهنیلن تاریخ : ۱۹آبان ۱۳۸۰
مکان : دوکتور هئیت مطبّی ( وارلیق دفتری )
زامان : شنبه گونو آخشام اوستو
بو مکاندا حاصیر اولانلار : رحمتلیک میر هدایت حصاری ، حسن راشدی ، اکبر آزاد ، حسین محمدخانی (گونئیلی) ، دوکنور حسن جعفرزاده ، آغشین آغکمرلی، حسین تهماسب پور ( شهرک- میرزا) ، عبدالعلی مجازی، مسعود فیوضات ، آیدین صادقی،اکبر منظوری ، سلطانی ، محمدپور
شنبه گونو " درنَکلر درنَگی " (۱) موضوعسو اوزهرینده دوکتور هئتین مطبینده ( وارلیق دفترینده) جلسه واریدی ؛ بو ساحهده مختلیف بحثلر اولدو ، بو بحثلر آراسیندا دوکتور هئیت دئدی :
" من حضرت محمدین مریدلریندنم ، بو بؤیوک اینسانی پیغمبرلیکدن علاوه بؤیوک بیر فیلسوف و شخصیت بیلیرم ؛ بورادا حزب اللهی - زاد یوخدورکی، من اؤزومو بئله گؤسترم هلهده کی،کراواتیمی تاخیرام !
آمما حضرت محمد ایلک شخصیتلردن ایدی کی، اؤز عقیدهسی اوزهرینده اُمتینی تشکیل ائتدی و بو یولدا چوخلو زحمتلر چکدی ؛ دونیانی ترک ائدن زاماندا یاخین آداملارینی اطرافینا ییغیب دئدی :
"من دونیانی ترک ائدیرم آمما مندن سونرا سیز بیرلیگینیزی قورویون" ؛ چون او بیلیردی اوندان سونرا نه اختلافلار مومکوندور اوز وئرسین.
دوکتور هئیت سونرا آرتیردی :
من اؤزومو او بؤیوک شخصیتله مقایسه ائتمک ایستهمیرم ،من حتی محمد امین رسولزاده کیمیده اولا بیلمهرم آمما بؤیوک شخصیتلرین یاشاییش و سفارشلری بیزه سرمشق اولمالیدیر. بیر نفر تورک و آذربایجانلی بیزیم هدفلریمیز یولوندا حرکت ائدیرسه من اونونلا بیر یولدا حرکت ائده بیلمهسمده اونون علیهینه چالیشمارام . مثلا من " د . ص " (۲) ایله بیر یئرده ایشلهیه بیلمهرم آمما هئچ زامان اونون علیهینه یازمارام . یا من وارلیق مجلهسینده شمالی آذربایجانین شاعیر ویازیچیلاریندان آد چکیب اونلارین اثریندن " وارلیق"دا چاپ ائدیردیم رحمتلیک ( ع . ت ) (۲) دئمیشدی داها " وارلیق" مجلهسی میندار اولوب ، آمما من هئچ زامان اونا جاواب یازمادیم .
ایندی بیزیم گوجوموز بیرلیگیمیزدهدیر، مین نفر دوست آز و بیر نفر دوشمن چوخدور .
آرامیزدا اختلافلارین اولماسینی دوشمنه بیلدیرمهمهلییک ؛ بیزده بیر تشکیلات یاراناندا دوشمن اوندان چوخ حساب آپاریر ، بیرلیگیمیزی هر زامان قورومالییق .
دوکتور هئیت بو سؤزلرینین آردیندان بیر خاطیرهسیندن مثال گتیردی :
"شاه زامانیندا و من دانشجو اولان زامان " شاه آباد " ( ایندیکی جمهوری) خیابانیندا " انجمن آذربایجان" آدیندا بیر تشکیلات فعالیت ائدیردی دیلی ده تورکو ایدی . من و آتامدا بو انجمنین عضوو ایدیک ؛ مستشارالدوله ( صادق صادقی ) و دوکتور آشتیانی کیمی آداملاردا بورا گلیردیلر ، بیر گون دوکتور آشتیانی منه یاخینلاشیب دئدی : " سیز سئچگیلرده بیزه کؤمک ائدین " . من او زامان چوخ فخر ائلهدیم اونلار بو انجمنده بو قدر گوج گؤروردولر و من بیر گنج دانشجو اولدوغوم حالدا مندن بو تقاضانی ائدیردیلر."
ایندی بیزده بیر تشکیلات اولاندا باشقالاری بیزیم گوجوموزون نه قدر بؤیوک اولدوغونو گؤرورلر!
...........................................................................................................
(۱) "درنکلر درنگی " ۱۳۸۰ جی ایلده تهران و اطراف شهر و شهرجیکلرده تورک دیلی ومدنیتی یولوندا چالیشان درنکلرین نماینده لریندن تهراندا تشکیل تاپان بیر قوروم ایدی .
(۲) بو آدلار منیم یانیمدا محفوظدور
azb_Arab azb_Arab azb_Arab pbt_Arab azb_Arab urd_Arab azb_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab unk azb_Arab azb_Arab